Mihál, Jozef, poslanec NR SR (2013-10-23):
Ďakujem, pani predsedajúca. Vážený pán minister, vážená pani kolegyňa spravodajkyňa, vážené kolegyne, kolegovia, dovoľte mi povedať pár slov k predloženému zákonu o rodičovskom príspevku. Najskôr by som rád sa trošku vrátil do histórie niekoľko mesiacov dozadu, keď tento zákon bol predložený do medzirezortného pripomienkového konania. S veľkým údivom široká verejnosť zistila, že pán minister, resp., aby som bol konkrétnejší, pán štátny tajomník Burian chce presadiť zákon o rodičovských príspevkoch, ktorý by obsahoval dve zásadné zmeny. Po prvé, výška príspevku by sa síce znížila na 260 eur, ale len pre tých poberateľov, matky, ktoré teda boli predtým nemocensky poistené a poberali materské, len dovtedy, pokým by dieťa nedosiahlo dva roky, a, naopak, sa výška rodičovského príspevku mala znížiť na 160 eur pre všetky ostatné matky, čiže tie, ktoré nemocensky poistené neboli, a zároveň pre všetky matky, čiže aj pre tie poistené, v čase medzi druhým a tretím rokom veku dieťaťa. Pripomeniem tým, čo sa nevyznáte celkom do tejto problematiky, že z pohľadu štatistík dlhodobo to vychádza asi tak, že približne asi polovica žien, ktorým sa narodí dieťa, predtým nie je nemocensky poistená, z rôznych dôvodov. Nuž prirodzené je to, že, samozrejme, dieťa porodí najmä teda mladšia žena, ktorá ešte jednoducho nemusí mať predtým nemocenské poistenie, pretože nepracuje, študuje alebo možno po skončení štúdia si ešte prácu nenašla, viete, aká je nezamestnanosť medzi mladými ľuďmi, alebo ak si aj tú prácu našla, tak je to len na nejakú relatívne krátku dobu, keď jej ešte nevznikol nárok na dávku z nemocenského poistenia, materské, tú dávku nedostanete len tak, to si treba skutočne zaslúžiť, alebo aspoň 9 mesiacov poistenia. Čiže aby som to ešte raz pripomenul, zhruba polovica žien nemocensky poistená nie je. A tým pádom zhruba polovica žien by mala rodičovský príspevok znížený na 160 eur a tá druhá polovica žien, ktorá je nemocensky poistená pred pôrodom, tak by síce mala zvýšenú dávku na 260 eur, ale vlastne len po dobu približne rok a pol, lebo materská sa poberá zhruba do 6 mesiacov veku dieťaťa. Čiže tieto ženy rok a pol by poberali vyššiu sumu, ale ten záverečný rok by aj ony poberali nižšiu sumu. Ja si nepomôžem, matematika nepustí. Takéto opatrenie, aj keď to ministerstvo nepovedalo nikdy otvorene, by znamenalo úsporu financií v prospech štátneho rozpočtu a v neprospech mladých rodín podľa mojich odhadov okolo 20 miliónov eur ročne. Je to nie celkom korektný ťah. A nie celkom korektné bolo aj to, že ten návrh obsahoval aj to, aby sa rodičovský príspevok prestal vyplácať osobám, ktoré nejakým spôsobom pracujú. To na jednej strane je akože super, dáme vyšší rodičovský príspevok matke, ktorá predtým pracovala a mala materské, tak rok a pol bude poberať vyšší rodičovský príspevok. Ale na druhej strane práve tým matkám, ktoré sa vrátia skôr do zamestnania, ako dieťa má tri roky, sa rodičovský príspevok úplne zoberie, ako popiera jedno druhé a druhé tretie. A tak by som mal pokračovať. Skrátka, nemá to žiadnu logiku, celým cieľom tohto bolo ušetriť peniaze na úkor mladých rodín, aj keď to nikto otvorene nepovie. Ešte šťastie, že v tejto krajine sa raz za päť rokov konajú prezidentské voľby, že teda máme prezidentské voľby na jar 2014 a že v nich bude kandidovať aj pán premiér Fico. Čiže pán premiér tieto aktivity včas veľmi múdro zastavil, pretože nepotrebuje si voči sebe poštvať státisíce voličov, mladých voličov takýmto opatrením. Čiže toto padlo. Na druhej strane v tom návrhu bola ešte jedna vec, ešte jedna zmena. A to bol návrh na zvýšenie príspevku na starostlivosť o dieťa na 260 eur, s tým, že padli plány pána štátneho tajomníka Buriana na zmeny v rodičovskom príspevku, zároveň padol aj plán na zvýšenie príspevku na starostlivosť o dieťa na 260 eur. Čiže dnes tu máme zákon, ktorý obsahuje niekoľko technických zmien, ktorý obsahuje aj niektoré pozitívne zmeny, ktoré sú namierené proti zneužívaniu rodičovských príspevkov, čo kvitujem, pán minister, to sú dobré veci, ktoré nikomu nepoškodia, práve naopak zabránia určitému zneužívaniu rodičovských príspevkov, to je fajn, ale na druhej strane sa vytratila aj dobrá vec. A to bolo zvýšenie príspevku na starostlivosť na dieťa, ktorý ste pôvodne navrhovali vy sami, na 260 eur. Ja nebudem v mojom príspevku v rozprave predkladať pozmeňujúci návrh, pretože viem, že ho pripravili moji kolegovia, pán kolega Beblavý, ktorý bude navrhovať zvýšenie tohto príspevku, a kolegyňa Lucia Nicholsonová, ktorá bude navrhovať predĺženie možnosti poberania tohto príspevku aj na vyšší vek dieťaťa, len chcem zdôrazniť, že ak tu bude niekto tvrdiť následne v reakcii na ich návrhy, že na to nie sú peniaze, tak potom sa teda pýtam: A boli peniaze, keď vy, samotný pán minister, ste navrhovali to zvýšenie na 260 eur vo vašom pôvodnom návrhu? A druhá vec je samotná podstata. Príspevok na starostlivosť nejde priamo tomu rodičovi, ale ide do predškolského zariadenia, v ktorom to dieťa je, či už je to škôlka, či už sú to jasle, či už sú tie škôlky, jasle obecné alebo súkromné. Skrátka a dobre, tieto peniaze slúžia na to, aby tieto zariadenia existovali, fungovali, rozvíjali sa a pribúdali. Tí, čo máte malé deti, viete, že týchto zariadení je veľmi málo a pokiaľ ich nedotuje masívnymi dotáciami obec, tak sú aj pre rodičov veľmi drahé. Čiže takto podporiť túto formu starostlivosti o dieťa by bolo veľmi vhodné a spoločensky veľmi potrebné. A peniaze na to, tvrdím, sú, pretože samotný ministerský návrh to zvýšenie obsahoval. A ďalej ešte posledná veta pre tých, čo nevedia, tieto príspevky sa priznávajú, resp. vyplácajú z eurofondov, z eurofondov do výšky 85 %. A ak existuje nejaké rozumné využitie eurofondov na rôzne rozvojové programy, na zamestnávanie, tak je to práve týmto spôsobom, práve takto: Podporia sa mladé rodiny, aby rodičia mohli v prípade potreby a záujmu možnosti pracovať alebo skôr pracovať, a zároveň sa podporí rozvoj predškolských zariadení, v ktorých sa okrem iného môžu takto v obciach, mestách zamestnať ďalší ľudia, či už sú to učiteľky, vychovávateľky, kuchárky a tak ďalej a tak ďalej. To môžu byť stovky možno tisíce ľudí, ktorí sa takto zamestnajú. Takže, ja viem, že to bude ťažké, ale chcem vás trošku nalomiť, aby ste nad týmto pouvažovali. A myslím si, že stojí za to, aby sa takýto návrh tu nielen objavil, ale aby bol aj všetkými poslancami podporený. Ďakujem pekne.